Document ID: /fineweb-2-swissfilter-quality_10-filterrobots/filtered/02135.jsonl.gz/9

Sprek sykkelsamaritan
Sveitsiske Simon Infanger har på under en måned tilbakelagt 5000 kilometer.
Sykkelstuntet er et resultat av initiativet ”Project 5000” – der målet for organisasjonen er å samle inn støtte og sikre rent drikkevann til 30.000 mennesker i U-land.
Turen startet i Sveits for en knapp måned siden og siste etappe av den imponerende styrkeprøven gikk mellom Storslett og Tromsø – en distanse på 230 kilometer.
Tidligere denne uka kunne Infanger fortelle at turen hadde vært minnerik.
– Men jeg er overrasket over hvor tungt det faktisk var å sykle i Norge. Det så ikke riktig så ille ut da jeg sjekket ruta på Google Maps, ler han.
Trist å ta farvel
Torsdag nådde syklisten siste stopp og målet for turen.
Resten av dagen og oppholdet nøt han i Tromsø og det er med et melankolsk blikk han ser tilbake på turen.
– Det er litt trist å være ferdig med prosjektet. Turen har vært planlagt i halvannet år og det har vært som å være på ferie. Jeg har virkelig satt pris på turen og har vært heldig som har fått gjort dette. Norge har gjort inntrykk og jeg kommer definitivt tilbake, avslutter han.